text: TV SYDs storke holder pitstop i Tyrkiet 
  09 september 2018 kl. 11.32
  Storkefamilien er godt på vej mod Afrika, men undervejs holder de pause ved Istanbul i Tyrkiet. 
  På en stor, grøn mark ved Istanbul både står og sidder en masse hvide storke. Flere af næbbene vender nedad, mens de slapper af, og andre er ved at rengøre deres fjerdragt. 
  Og midt i flokken sidder storkefamilien fra Smedager formentligt, fortæller storkeekspert Mogens Lange.
  - Det er superfedt at se. Det er beviset på, at det nu er efterår, siger storkeeksperten. 
  Den 22. august lettede den lille storkefamilie fra reden i Smedager og satte kursen sydover.
  Mogens Lange, storkeekspert: "Det er superfedt at se. Det er beviset på, at det nu er efterår."
  - De følges med andre storke i store flokke, fortæller Mogens Lange. 
  Ankommer snart til madmarked
  Så lige nu flyver Tommy, Annika, Anton, Alma og Line afsted mod Afrika, og turen til Istanbul i Tyrkiet gået, som Mogens Lange havde håbet.
  - Vejret har været med storkene, og flyvevejret har været godt indtil videre, fastslår storkeeksperten. Når storkefamilien igen spreder deres vinger og letter mod Afrika, så går der ikke længe, før de ankommer til et stort madmarked, hvor de igen skal holde pitstop. 
  - Når de kommer til den nordlige del af Nilen, vil der være græshopper i stor stil, fortæller Mogens Lange.
  
  